LATVIJAS REPUBLIKAS MINISTRU KABINETS

2016. gada Noteikumi Nr. \_\_\_\_

Rīgā (prot. Nr. .§)

**Kārtība, kādā policija veic novērošanu un šādas novērošanas rezultātā iegūto datu apstrādi**

 Izdoti saskaņā ar likuma

“Par policiju” 12. panta ceturto daļu

1. Noteikumi nosaka kārtību, kādā veicama policijas iestāžu ēku, telpu un teritorijas, publisku vietu un tajās esošo personu un policijas apsargājamo objektu novērošana, izmantojot tehniskos līdzekļus (turpmāk – novērošana), kā arī šādas novērošanas rezultātā iegūto datu apstrādes noteikumus.
2. Lēmumu par policijas iestāžu ēku, telpu un teritorijas, publisku vietu un tajās esošo personu novērošanu un tehniskajiem līdzekļiem, ko izmanto novērošanai, pieņem Valsts policijas, Drošības policijas, ostas policijas vai pašvaldības policijas (turpmāk – policijas iestāde) priekšnieks vai viņa pilnvarota amatpersona. Lēmumu par Valsts policijas apsargājamo objektu novērošanu pieņem Valsts policijas priekšnieks vai viņa pilnvarota persona un lēmumu saskaņo ar attiecīgā apsargājamā objekta vadītāju.
3. Novērošanu veic:
	1. pastāvīgi, izmantojot stacionāros tehniskos līdzekļus;
	2. īslaicīgi – līdz 24 stundām, izmantojot stacionāros vai mobilos tehniskos līdzekļus.
4. Novērošanu neveic vietās, kur nepieciešams nodrošināt personas tiesības uz privātumu.
5. Par novērošanu brīdina ar informatīvo zīmi (1.pielikums), kuru izvieto:
	1. pie policijas iestāžu ēkas, teritorijas, publiskas vietas un policijas apsargājamā objekta ieejas, ja ieeja ir norobežota;
	2. labi redzamā vietā, ja policijas iestāžu ēkas, teritorijas, publiskas vietas un policijas apsargājamā objekta ieeja nav norobežota;
	3. uz transportlīdzekļa vai policijas darbinieka formas tērpa.
6. Novērošanā iegūto datu apstrādi nodrošina policijas iestāde atbilstoši fizisko personu datu aizsardzības prasībām.
7. Novērošanā iegūtos datus glabā tehniskos resursos.
8. Ja novērošanā tiek konstatēts sabiedriskās kārtības apdraudējums, noziedzīgs nodarījums, kā arī meklēšanā esoša persona vai transportlīdzeklis (turpmāk – notikums), novērošanā iegūtos datus par notikumu pēc pieprasījuma pārnes informācijas nesējā, izdarot par to ierakstu Novērošanā iegūto datu reģistrācijas un nodošanas žurnālā (2.pielikums).
9. Novērošanā iegūtos datus, pēc pieprasījuma saņemšanas, izsniedz:
	1. valsts un pašvaldības iestādēm – attiecīgās iestādes funkciju īstenošanai;
	2. privātpersonām – ievērojot Fizisko personu datu aizsardzības likumu, Informācijas atklātības likumu un likumu “Par valsts noslēpumu”, savu tiesību realizācijai.
10. Lēmumu par novērošanā iegūto datu nodošanu pieņem policijas iestādes priekšnieks vai viņa pilnvarota amatpersona saskaņā ar normatīvajiem aktiem informācijas atklātības jomā.
11. Novērošanā iegūtos datus glabā trīs mēnešus, bet datus par notikumu, kas pārnesti informācijas nesējā, glabā trīs gadus. Iegūtos datus pēc glabāšanas termiņa beigām dzēš.
12. Atzīt par spēku zaudējušiem Ministru kabineta 2009.gada 7.aprīļa noteikumus Nr.305 „Kārtība, kādā veicama publiskas vietas novērošana, izmantojot tehniskos līdzekļus, kā arī novērošanā iegūto datu glabāšana un publiskošana” (Latvijas Vēstnesis 2009, 57.nr.).

Ministru prezidents Māris Kučinskis

Iekšlietu ministrs Rihards Kozlovskis

Iesniedzējs: Iekšlietu ministrs Rihards Kozlovskis

Vīza:

 Valsts sekretāre Ilze Pētersone-Godmane

19.08.2016. 14:21

420

Kurca, 67075273

ilona.kurca@vp.gov.lv